
Бүген ТР Премьер-министры вазифасын башкаручы Равил Моратов рәислегендә үткәрелгән тормыш дәрәҗәсен күтәрү һәм керемнәрне законлаштыру буенча республика комиссиясе утырышында Клара Таҗетдинова республика хезмәт базарында киеренкелекне киметүгә юнәлтелгән өстәмә чаралар региональ программасын быел гамәлгә ашыру барышы хакында хисап тотты.

ТР Президенты Рөстәм Миңнеханов бүген Президент Дмитрий Медведев җитәкчелегендәге Россия рәсми делегациясе составында Япониягә сәфәр кыла. Билгеле булганча, ил башлыгы бирегә (Иокогама префектурасына) Азия-Тын океан икътисади хезмәттәшлеге форумы (АТЭС) саммитында катнашу өчен килде.

АТЭС форумы Азия-Тын океан төбәгендәге 12 илнең тышкы эшләр һәм икътисад министрларының 1989 елның ноябрендә Австралия башкаласында узган беренче конференциясендә оешкан иде. Аның максаты – әлеге төбәк илләренең икътисади үсешенә, алар арасындагы сәүдә багланышларының киңәюенә ярдәм итү. Азия-Тын океан төбәгенең әһәмияте шунда: дөньяда җитештерелгән тулай эчке продуктның 57 проценты, халыкара сәүдә әйләнешенең 48 проценты, туры чит ил инвестицияләренең 40 проценттан артыгы һәм дөнья халкының 40 процентка якыны әлеге икътисади хезмәттәшлек илләренә туры килә. Бүгенге көндә АТЭС форумында 21 ил һәм территория исәпләнә.

Узган 10 ай эчендә Татарстанда 1 млн. 518 мең кв. метр мәйданда торак сафка бастырылган. Бу еллык биремнең 75 проценты. Планны үтәп чыгу өчен ел ахырына кадәр калган санаулы вакыт эчендә тагын 500 мең кв. метр мәйданда торакны төзеп бетерергә кирәк. Бу күләм тулысынча диярлек социаль ипотека программасына туры килә. Бу хакта бүген ТР Министрлар Кабинетында Премьер-министр вазыйфаларын башкаручы Равил Моратов рәислегендә видеоконференция режимында узган киңәшмәдә сүз барды.a
Рәсми Татарстан